钦定古今图书集成/明伦汇编/闺媛典/第001卷 > 《尔雅》 > 《释亲》
## 钦定古今图书集成/明伦汇编/闺媛典/第001卷 > 《尔雅》 > 《释亲》

《女子》谓姊妹之夫为私。

〈注〉《诗》曰：“谭公维私。”

“女子同出。”谓先生为姒，后生为娣。

〈注〉同出，谓俱嫁事一夫。《公羊传》曰：“诸侯娶一国，二国往媵之，以侄娣从。娣者何？弟也。”此即其义也。

女子谓兄之妻为嫂，弟之妻为妇

〈注〉犹今言《新妇》是也。

“长妇”谓稚妇，为娣妇，“娣妇”谓长妇，为姒妇。

〈注〉今相呼先后，或云“妯娌。”〈疏〉母妇之号，随夫尊卑，娣姒之名，从身长幼。以其俱来夫族，其夫，班秩既同，尊卑无以相加，遂从身之少长。“女子同出”，谓先生为姒，后生为娣。郭云：“同出，谓俱嫁，事一夫也。事一夫者，以己生先后为娣姒。”则知娣姒以己之年，非夫之年也。故贾逵、郑元及杜预皆云：“兄弟之妻，相谓为姒，言两人相谓长者为姒。”知娣姒之名，不计夫之长幼也。

妇称夫之父曰“舅”，称夫之母曰“姑姑。”舅在，则曰“君舅、
君姑”；没，则曰“先舅先姑。”

〈注〉《国语》曰：“吾闻之先姑。”

谓夫之庶母为“少姑”，夫之兄为“兄公。”

〈注〉今俗呼“兄锺”，语之转耳。

“夫之弟为叔，夫之姊为‘女公’”，夫之女弟为“女妹。”

〈疏〉《说文》云：“妇服也。从女，持帚洒扫也。”《白虎通》云：“妇者，服也。以礼屈服，谓之舅姑者何？舅者旧也，姑者故也。旧故，老人称也。夫之父母谓舅姑何？尊如父而非父者，舅也；亲如母而非母者，姑也。”